KOHLI
ఐపిఎల్‌లో సూపర్‌ క్యాచ్‌లు ఇవిగో
న్యూఢిల్లీ: ఐపిఎల్‌ లీగ్‌ దశ ముగిసిపోయింది.ఇక క్రికెట్‌ అభిమానులు ఫైనల్‌పై దృష్టి నిలిపారు.అయితే ఈ ఐపిఎల్‌ సీజన్‌లో కొన్ని ప్రత్యేకమైన క్యాచ్‌లు అలరించాయి.సూపర్‌ క్యాచ్‌లుగా నిలిచిన వాటిని పరిశీ లిద్దాం.బౌండరీలు మోత,సిక్సర్ల జోరుతో జట్లన్నీ తమదైన శైలిలో పరుగుల వినోదాన్ని పంచాయి.క్రీజులో ఉన్న బ్యాట్స్‌మెన్‌ బ్యాట్‌తో విజృంభిస్తే ఫీల్డింగ్‌ చేస్తున్న ఆటగాళ్లు సైతం ఒళ్లు గగుర్పొడిచే క్యాచ్‌లతో వారెవ్వా అనిపించారు.
కళ్లు చెదిరే క్యాచ్‌లు కొన్ని మ్యాచ్‌ ఫలితాన్నే మార్చివేశాయి.ఇప్పటి వరకు కొన్ని అత్యుత్తమ క్యాచ్‌లు నమోదయ్యాయి.చిన్నస్వామి స్టేడియంలో రాయల్‌ చాలెంజర్స్‌ బెంగళూరు,రైజింగ్‌ పుణే సూపర్‌ జెయింట్‌ మధ్య మ్యాచ్‌లో ఆర్‌సిబి కెప్టెన్‌ కోహ్లీ డైవ్‌ చేసి ఒంటి చేత్తో క్యాచ్‌ అందుకున్నాడు.దీనికి ప్రేక్షకులు ఆశ్చర్యపోయారు
.పవన్‌ నేగి వేసిన బంతిని పుణే ఓపెనర్‌ రాహుల్‌ త్రిపాఠి కవర్‌ డ్రైవ్‌ ఆడాడు.అక్కడే ఫీల్డింగ్‌ చేస్తున్న కోహ్లీ బంతిని ఒడిసిపట్టి బెంగళూరు జట్టులో ఉత్సాహన్ని నింపాడు.ఇక రాజ్‌కోట్‌ వేదికగా గుజరాత్‌ లయన్స్‌, రైజింగ్‌ సూపర్‌ జెయింట్‌ మధ్య జరిగిన మ్యాచ్‌లో గుజరాత్‌ లయన్స్‌ కెప్టెన్‌ సురేశ్‌ రైనా కళ్లు చెదిరే క్యాచ్‌ను అందుకుని బేష్‌ అనిపించుకున్నాడు.ప్రవీణ్‌కుమార్‌ వేసిన బంతిని పుణే బ్యాట్స్‌మెన్‌ రహానే షాట్‌ ఆడేందుకు ప్రయత్నించగా బ్యాట్‌ అంచుకు తాకి మొదటి స్లిప్‌లో గాల్లోకి లేచింది.అప్రమత్తంగా ఉన్న రైనా క్షణాల వ్యవధి లో ఎడమ చేత్తో బంతిని ఓడిసిపట్టుకుని అబ్బురపరిచాడు.
ఈ క్రమంలో ఫిరోజ్‌షా కోట్ల మైదానంలో ఢిల్లీ డేర్‌ డేవిల్స్‌,గుజరాత్‌ లయన్స్‌ తలపడ్డాయి.మొదట బ్యాటింగ్‌ చేసిన గుజరాత్‌ 2 వికెట్లకు 10 పరుగులు ఇచ్చి కష్టాల్లో ఉన్న సమయంలో రైనా,దినేశ్‌ కార్తీక్‌ స్కోరు బోర్డును ముందుండి నడిపిస్తున్నారు.ఢిల్లీ బౌలర్‌ కమిన్స్‌ వేసిన బంతిని దినేశ్‌ కార్తీక్‌ మిడాన్‌లో బౌండరీ బాదాడు.అక్కడ ఫీల్డింగ్‌ చేస్తున్న కోరే అండర్సన్‌ బంతి గమనాన్ని అంచనా వేసి రెండు అడుగులు వెనక్కి వేసి గాల్లోనే ఒంటి చేత్తో బంతిని అందుకుని 133 పరుగులు భాగస్వా మ్యానికి తెరదించాడు.ఒకవేళ క్యాచ్‌ను అండర్సన్‌ వదిలేసి ఉంటే ఫలితం మరోలా ఉండేదేమో.ఆ మ్యాచ్‌లో గెలుపొందిన ఢిల్లీ ప్లేఆఫ్‌ ఆశలను ఆ సమయంలో సజీవంగా ఉంచగలిగింది.
వాంఖడే స్టేడియంలో ముంబయి ఇండియన్స్‌పై కింగ్స్‌ ఎలెవన్‌ పంజాబ్‌ గెలువడానికి ఒక అద్భుత క్యాచ్‌ కూడా ఒక కారణమే.ఆ అసాధారణ క్యాచ్‌తోనే పంజాబ్‌కు విజయంపై ఆశలు చిగురించాయి.అందరి బౌలింగ్‌లో భారీ షాట్లతో చెలరేగుతున్న లెండిల్‌ సిమన్స్‌ ముంబయికి విజయం అందించేలా కనిపించాడు.మాక్స్‌వెల్‌ వేసిన పదవ ఓవర్‌లో భారీ షాట్‌ ఆడాడు. బంతి సుమారు సిక్స్‌ వెళ్లినట్లే కనిపించింది.బౌండరీ లైన్‌ వద్ద ఫీల్డింగ్‌ చేస్తున్న మార్టిన్‌ గుప్టిల్‌ బంతి గమనాన్ని అంచనా వేసి గాల్లోకి ఎగిరి ఒంటి చేత్తో అందుకున్నాడు.
ఆఖరు వరకూ ఉత్కంఠ భరితంగా సాగిన మ్యాచ్‌లో పంజాబ్‌ 7 పరుగులు తేడాతో ముంబయిపై గెలిచి ప్లే ఆఫ్‌ అవకాశాలను సజీవంగా ఉంచుకుంది.టాస్‌ గెలిచిన ఢిల్లీ డేర్‌ డెవిల్స్‌ మొదట బ్యాటింగ్‌ చేసింది.ఇన్నింగ్స్‌లో చివరలో పుణే బౌలర్‌ ఉనద్కత్‌ వేసిన బంతిని ఢిల్లీ బ్యాట్స్‌మెన్‌ మహ్మద్‌ షమీ భారీ షాట్‌ ఆడాడు.బంతి సుమారు సిక్స్‌ వెళ్లినట్లే కనిపించింది.బౌండరీ లైన్‌ వద్ద ఫీల్డింగ్‌ చేస్తున్న బెన్‌స్టోక్స్‌ గాల్లోకి ఎగిరి బంతిని పట్టుకున్నాడు.అయితే లైన్‌ వద్ద పట్టుకోల్పోయిన స్టోక్స్‌ బంతిని గాల్లోకి ఎగరేసి బోర్డర్‌ అవతలికి వెళ్లాడు.తిరిగి మళ్లీ బౌండరీ లైన్‌ లోపలికి వచ్చి క్యాచ్‌ అందుకుని ఔరా అనిపించాడు.